Varmen kulminerer med omkring 28 grader.

Der kommer igen kraftige byer til Danmark. Nogle af bygerne vil være med torden, og nogle vil være med hagl - akkurat som vi så det tirsdag. Der er udsendt varsel om skybrud for store dele af landet. Når der er tale om tordenbyger, vil mængden af nedbør variere meget fra sted til sted. På prognosen kan man se en linje med meget regn fra Ringkøbing Fjord og op mod Aalborg. Der kan falde de samme regnmængder andre steder. Mens det i eftermiddag primært er Jylland, som får de fleste byger, vil mange byger også trække til de østlige egne i aften og i nat. Allerede fra morgenstunden er der nogle meget kraftige byger, som trækker over Storebælt. Man kan desuden se byger fra Nordtyskland, som har kurs ind over Sydfyn og Sønderjylland. Udover de mange byger byder dagen også på nogen sol og sommervarme. Vi når mange steder i landet op mellem 24 og 27 grader, og lokalt kan det også blive et par grader varmere. Nedenstående prognose viser 28 grader i Sønderjylland, og det kan vi også få andre steder.